Samtímamenn og félagar Jónasar Árnasonar rithöfundar og fyrrum alþingismanns , ásamt afkomendum Jónasar , færðu Snorrastofu í Reykholti að gjöf málverk af Jónasi sl. þriðjudag . Jónas fæddist á Vopnafirði 28. maí 1923 og var þetta því afmælisdagur skáldsins , en hann lést 5. apríl 1998 . Málverkið af Jónasi er eftir Pál Guðmundsson á Húsafelli . Pétur Geirsson hótelstjóri keypti verkið á sínum tíma á sýningu Páls og gaf Jónasi . Að lokinni afhendingu málverksins í Reykholti var boðið til kaffisamsætis á Kópareykjum en þar eiga börn Jónasar húsið sem þau hjón Jónas og Guðrún Jónsdóttir eiginkona hans bjuggu í á efri árum . Jónas Árnason var kennari við Héraðsskólann í Reykholti bæði fyrir og eftir þann tíma sem hann sat á þingi fyrir Alþýðubandalagið á Vesturlandi . Jónas og Guðrún bjuggu um tíma í Reykholti áður en þau fluttust að Kópareykjum og áttu sterkar taugar til staðarins . Þau hvíla í Reykholtskirkjugarði . Jónas starfaði við blaðamennsku og sjómennsku á yngri árum en starfaði við kennslu á árunum 1954 – 1980 . Jónas sat fyrst á Alþingi fyrir Sósíalistaflokkinn á Austurlandi frá 1949 til 1953 og fyrir Alþýðubandalagið á Vesturlandi frá 1967 til 1979 . Jafnframt var hann virkur í Samtökum hernáms - og herstöðvaandstæðinga . Meðfram störfum sínum samdi Jónas leikrit í samvinnu við bróður sinn Jón Múla . Mörg leikritanna eru með tónlist og hafa orðið vinsæl svo sem Deleríum Búbónis . Hann skrifaði fjölmargt annað svo sem greinar , sagnfræði og minningar .